**“PRIEKS IR ĪPAŠA GUDRĪBA” – SVARĪGA PIEREDZE UN DZĪVES IZAICINĀJUMS IX HUMĀNĀS PEDAGOĢIJAS LASĪJUMOS**

**Lasījumu moto:**

“Cilvēks nevar dzīvot pasaulē, ja viņam nav nekā priecīga priekšā.

Cilvēka dzīves patiesais stimuls ir rītdienas prieks…”

/A. S. Makarenko/

2022. gada 5. februāri tiešsaistes formātā norisinājās IX Viskrievijas humānās pedagoģijas lasījumi „Prieks ir īpaša gudrība”, kur savus atklājumus prezentēja pieredzējušie un jaunie Humānās pedagoģijas Skolotāji.

Dalībai Lasījumos bija pieteikušies vairāk nekā 2500 cilvēki no 28 valstīm (Krievija, Kazahstāna, Ukraina, Baltkrievija, Latvija, Uzbekistāna, Vācija, Armēnija, Azerbaidžāna, Igaunija u.c.) un 674 pilsētām. Daugavpils pilsētu IX Humānās pedagoģijas Lasījumos pārstāvēja 7 pedagogi, no tiem Bērnu un jauniešu centrā „Jaunība” strādājošie 4 pedagogi - Nataļja Ruhmane, Nataļja Stankeviča, Alvintina Mamajeva, Valentīna Rudņeva.

Pirmajā lasījumā dalībniekus sveica un savā pieredzē dalījās Humānās Pedagoģijas Bruņinieki V. Rjabovs, I. Remorenko, Š. Amonašvili, R. Halilovs, A. Markova. Lasījumu praktiskajā daļā interesantas meistarklases novadīja O. Zicera un T. Titejeva, S. Gorodoviča, T. Žundrikova, I. Pogrebnjaka un „Ideju uguņošanā” savu pedagoģisko meistarību spoži nodemonstrēja G. Ļevina, D. Dmitrijevs, E. Justusa, L. Šilina, I. Kiršins. Ar saviem ziņojumiem arī uzstājās izglītības Goda darbinieki M. Boguslavskis, T. Pavlova, I. Biriča, F. Mustafina.

Uzstāšanās laikā visi spīkeri aizrautīgi un iedvesmojoši dalījās savā pedagoģiskajā un dzīves pieredzē, uzsverot arī prieka nozīmi cilvēka dzīvē, un tādējādi atklājot arvien jaunas šķautnes apbrīnojamajā parādībā “PRIEKS”.

- Ko nozīmē vārds "Prieks"?

- Kā iemācīties radīt un saglabāt prieku sevī?

Un skanēja vienkāršas, bet tajā pašā laikā ļoti nozīmīgas atbildes uz šiem jautājumiem:

- Cilvēks ir radīts priekam, nevis skumjām!

- Prieks ir ceļš uz nākotni!

- Prieks dara brīnumus!

Lasījumu noslēguma daļā programmas organizatore Vera Akimova starptautiskās komitejas vārdā paziņoja un apsveica jaunos Humānās pedagoģijas skolotājus.

Starptautiskā Humānās pedagoģijas centra prezidents Šalva Amonašvili rezumēja IX Viskrievijas humānās pedagoģijas lasījumu „Prieks ir īpaša gudrība” rezultātus ar vārdiem “Dzīvot ar prieku, lolot savu prieku, nest prieku tālāk un vairot citu prieku!”

 No dalībniekiem - sirsnīgs paldies Lasījumu "Prieks ir īpaša gudrība" organizatoriem un lektoriem par sirsnību un iedvesmojošo prieku!

V. Rudņeva, N. Ruhmane - Humānās pedagoģijas tiešsaistes lasījumu dalībnieces